Puolustusvoimat jätti vuosikaudet kertomatta tykistönsä todellisen koon turvallisuusjärjestön sopimuksen porsaanreikää hyväksi käyttäen.

Suomen puolustusvoimat on pimittänyt yli puolet tykistövahvuudestaan Etyjiltä.

Tuoreissa Etyj-ilmoituksissa puolustusvoimien vahvuus kasvoi yhtäkkiä lähes tuhanella tykistöaseella.

Puolustusvoimien mukaan Etyjin sääntöjä ei ole rikottu. Tutkija ihmettelee menettelyä.

Lapissa paukkuu tällä viikolla. Kuvassa tulta sylkee 130 millimetrin kenttäkanuuna. Rovajärven ampumaharjoitusalueella on paraikaa meneillään puolustusvoimien vuoden suurin kokonaistulenkäytön ja johtamisen harjoitus. Siihen osallistuu varusmiehiä, reserviläisiä ja henkilökuntaa kaikista maavoimien joukko-osastoista ja rajavartiolaitoksesta yhteensä noin 4000 henkilöä. PUOLUSTUSVOIMAT/RIIKKA HIETAJÄRVI

Puolustusvoimat on antanut sotakalustostaan puutteellisia tietoja turvallisuusjärjestö Etyjille. Menettely on jatkunut todennäköisesti useita vuosia.

Sotaväki on pimittänyt yli puolet tykistövahvuudestaan. Asia tuli ilmi lltalehden selvitellessä armeijan panssarivaunu- ja tykkivahvuuksia.

Pääesikunta ilmoitti viime joulukuussa Etyjille yllättäen ja selittämättä lähes tuhat tykistöasetta, joita Suomi ei ollut aiemmin ilmoittanut vahvuuteensa.

Sotaväen viime vuoden joulukuussa antama ja tämän vuoden tammikuun alkua kuvaavaa vahvuutta koskeva Etyj-ilmoitus nosti kertaheitolla Suomen tykistövahvuuden yli kaksinkertaiseksi aiempiin ilmoituksiin verrattuna.

Puolustusvoimien tekemän ilmoituksen mukaan Suomen tykistö on läntisen Euroopan suurin ja lukumäärältään nyt seitsemän kertaa isompi kuin Saksan tykistö.

Ei motiivia, ei haastattelua

Etyjin ilmoitusmenettely ei ole viime vuosina muuttunut, Wienissä toimivan järjestön sihteeristö kertoi Iltalehdelle.

Pääesikunta ei kerro tosiasiallista syytä äkkikorotukseen eikä se halunnut antaa Iltalehdelle haastattelua.

Puolustusvoimat suostui vastaamaan vain sähköpostilla Iltalehden esittämiin kirjallisiin kysymyksiin.

Puolustusvoimien viestintäjohtaja Jan Engström myöntää vastauksissaan, että Suomi on nostanut tykistöaseidensa lukumäärää tuntuvasti. Hänen mukaansa Suomi ei ole rikkonut Etyjin sääntöjä.

Sotaväki on käyttänyt hyväkseen Etyjin niin kutsutun Wienin sopimuksen porsaanreikää. Sopimus ei edellytä merivoimien vahvuuksien ja asekaluston ilmoittamista. Suomi oli jemmannut pääosan nyt liputetuista aseista merivoimien kirjanpitoon.

Engstöm vahvistaa, että liputetut aseet ovat kuuluneet merivoimien vastuulla oleville joukoille.

- Suurin muutos vuoden 2016 ilmoituksessa kuitenkin johtuu vuoden 2015 alussa tehdystä puolustusvoimauudistuksesta, jonka yhteydessä muutettiin myös muun muassa merivoimien vastuulla olevia joukkoja. Koska Wienin sopimuksen mukaan merivoimien joukkojen kalustoa ja vahvuuksia ei tarvitse ilmoittaa, ei sen materiaali myöskään ole näkynyt Etyj-ilmoituksissa. Kun materiaali - tässä tapauksessa, tykit ja raskaat heittimet - siirrettiin koko puolustusvoimissa logistiikkalaitoksen kirjanpitoon, näyttäytyy se absoluuttisen kalustomäärän nousuna vuoden 2016 Etyj-ilmoituksessa, viestintäjohtaja Engström selittää kirjallisesti Iltalehdelle antamassaan pääesikunnan lausunnossa.

Mikä on sopimuksen uskottavuus?

Melkein tuhannen tykistöaseen äkkilisäys ihmetyttää tutkijaa.

- Mikä on Etyjille raportoitujen tietojen uskottavuus, jos raportoivat maat voivat itse ratkaista mitä ilmoittaa ja mitä ei. Kyseessä on kuitenkin Etyjin piirissä tavoiteltu avoimuus luottamusta lisäävänä toimena, emeritustutkija Unto Vesa sanoo.

Suomi ei ainakaan ole yrittänyt hämätä Venäjää, sillä Venäjän sotilastiedustelulla on todennäköisesti erittäin tarkka kuva Suomen kalustovahvuudesta. Osa paljastuneista aseista on vieläpä neuvostoliittolaista alkuperää.

Sotilasjohto on eniten hämännyt siviilejä eli tutkijoita, poliitikkoja ja suurta yleisöä, joiden on pakko nojata Etyjin ilmoituksiin ainoina julkisina tiedonlähteinään.

Kun sotilasjohto ei kerro tosiasiallista motiivia, on tyydyttävä arvauksiin.

Kenraaleilla saattaa olla poliittinen tarve liputtaa tuhat tykistöasetta. Sotilasjohto ehkä haluaa osoittaa kenttäarmeijansa vahvaksi, jotta maavoimien hankinnoista voisi helpommin tinkiä laivaston varusteluohjelman ja ilmavoimien hävittäjäkauppojen alla.